钦定古今图书集成/明伦汇编/交谊典/第053卷 > 范竹溪集 > 《兰亭集序》晋·王羲之
## 钦定古今图书集成/明伦汇编/交谊典/第053卷 > 范竹溪集 > 《兰亭集序》晋·王羲之

“永和九年，岁在癸丑，暮春之初，会于会稽山阴之兰
亭，修禊事也。群贤毕至，少长咸集。此地有崇山峻岭，
茂林修竹，又有清流激湍，映带左右，引以为流觞曲
水，列坐其次，虽无丝竹管弦之盛，一觞一咏，亦足以
畅叙幽情。”是日也，天朗气清，惠风和畅，仰观宇宙之
大，俯察品类之盛，所以游目骋怀，足以极视听之娱，
信可乐也。夫人之相与俯仰一世，或取诸怀抱，晤言
一室之内；或因寄所托，放浪形骸之外。虽趋舍万殊，
静躁不同，当其欣于所遇，暂得于己，快然自足，曾不
知老之将至。及其所之既倦，情随事迁，感慨系之矣。
向之所欣，俛仰之间，已为陈迹，犹不能不以之兴怀，
况修短随化，终期于尽。古人云：“死生亦大矣”，岂不痛
哉！每览昔人兴感之由，若合一契，未尝不临文嗟悼，
不能喻之于怀。因知一死生为虚诞，齐彭殇为妄作。
后之视今，亦犹今之视昔，悲夫！故列叙时人，录其所
述，虽世殊事异，所以兴怀，其致一也。后之览者，亦将
有感于斯文。